Ecografia este o investigație non-invazivă ce permite vizualizarea mai multor organe interne sau a unui embrion/făt cu ajutorul ultrasunetelor. Deși nu dispunde de acuratețea de diagnostic a colonoscopiei sau endoscopiei superioare, ecografia este adesea prima investigație efectuată de medic pentru stabilirea unui diagnostic grație simplității și a caracterului non-invaziv.
Ecografia este o investigație lipsită de disconfort sau durere. Nu este necesară o pregătire pentru vizualizarea ecografică a glandei tiroide, glandei mamare, cordului, vaselor de sânge sau pentru ecografia de părți moi.
Pregătirea pentru ecografia de abdomen constă în evitarea consumului de alimente solide sau de lichide fermentabile (bere, lapte, iaurt, etc) inclusiv băuturi carbogazoase cu 5-6 ore înaintea investigației. Pentru o vizualizare cât mai bună, se administrează 3 comprimate de Espumisan cu 2 ore înainte de ecografie și se consumă o cantitate suficientă de apă plată (de regulă 0,5 litri) pentru a umple vezica urinară.
Ecografia este mai puțin utilă pentru investigarea organelor care conțin aer sau gaze. Pentru stabilirea unui diagnostic corect în aceste situații, medicul va recomanda o investigație complementară precum endoscopia digestivă superioară cu anestezie pentru observarea în detaliu a esofagului, stomacului și duodenului sau colonoscopia cu anestezie pentru investigarea rectului, colonului și a ultimei părți a intestinului subțire în condiții sigure și lipsite de disconfort.